PATVIRTINTA

Smilgių gimnazijos direktoriaus

2020 m. lapkričio 16 d. įsakymu Nr. (1.8) V-385

**SMILGIŲ GIMNAZIJOS**

**ETIKOS KOMISIJOS DARBO REGLAMENTAS**

**I. BENDROSIOS NUOSTATOS**

1. Gimnazijos etikos komisijos darbo reglamentas (toliau – Reglamentas) nustato Smilgių gimnazijos (toliau – Gimnazija) etikos komisijos (toliau – Komisija) darbo tvarką.

2. Komisija atlieka šias funkcijas:

2.1. priima ir svarsto pasiūlymus tobulinti Gimnazijos etikos normas, inicijuoja jų papildymus ar pataisas;

2.2. prižiūri, kaip laikomasi etikos normų;

2.3. priima ir svarsto Gimnazijos bendruomenės narių prašymus dėl etikos normų pažeidimų;

2.4. priima rekomendacinio pobūdžio nutarimus ir teikia pasiūlymus Gimnazijos direktoriui dėl nuobaudų už etikos normų pažeidimus skyrimo.

3. Komisijos veiklos pagrindas yra Gimnazijos direktoriaus įsakymas dėl Komisijos sudarymo.

4. Komisija savo veikloje vadovaujasi Gimnazijos nuostatais, Gimnazijos etikos normomis, šiuo Komisijos darbo Reglamentu ir kitais teisės aktais.

5. Komisija klausimus svarsto kolegialiai, objektyviai ir nešališkai, atsižvelgdama į visas reikšmingas aplinkybes bei informaciją.

**II. KOMISIJOS NARIŲ TEISĖS IR PAREIGOS**

6. Atlikdama tyrimą Komisija turit teisę:

6.1. apklausti Gimnazijos darbuotoją, kurio elgesys tiriamas, bei kitus asmenis, susijusius su tiriama veikla;

6.2. apklausti skundo autorių ir išsiaiškinti apie jo žinomą informaciją dėl Gimnazijos darbuotojo netinkamo ir nesąžiningo elgesio, neatitinkančio patvirtintų Gimnazijos etikos normų;

6.3. teisės aktų nustatyta tvarka susipažinti su reikiamais dokumentais ir gauti jų nuorašus (kopijas) ir kitą tyrimui reikalingą informaciją.

7. Atlikdama tyrimą Komisija privalo:

7.1. vadovautis Lietuvos Respublikos įstatymais;

7.2. laikyti paslaptyje duomenis ir informaciją, kurią ji sužinojo vykdydama tyrimą;

7.3. nenaudoti tyrimo metu gautų duomenų ir informacijos asmeninei ar kitų asmenų naudai;

7.4. kol Komisija nebaigė tyrimo, niekam neteikti jokios informacijos apie vykdomo tyrimo aplinkybes, su tyrimu susijusius asmenis, turimą medžiagą, kitus duomenis;

7.5. Komisijos nariai privalo susilaikyti nuo preliminarių vertinimų bei išvadų, kol nebaigtas tyrimas ir nėra Komisijos išvadų ar sprendimo.

**III. KOMISIJOS SUDARYMAS**

8. Komisija susideda iš 5 narių, patvirtintu gimnazijos direktoriaus įsakymu ( 2 pedagogų, 1 techninio personalo, 2 ikimokyklinio ugdymo skyriaus atstovai).

9. Komisijos narių kadencijos laikas yra dveji metai. Asmenys Komisijos nariais gali būti ne ilgiau kaip dvi kadencijas iš eilės.

**IV. KOMISIJOS VEIKLOS ORGANIZAVIMAS**

10. Pagrindinė Komisijos veiklos forma yra posėdžiai. Komisijos posėdžiai kviečiami pagal reikalą – gavus rašytinį pareiškimą iš Gimnazijos direktoriaus ar bet kurio Gimnazijos bendruomenės nario dėl Gimnazijos darbuotojo neetiško elgesio arba siekiant inicijuoti etikos normų ar Komisijos Reglamento papildymus ar pataisas.

11. Komisijos posėdžius kviečia ir jiems vadovauja Komisijos pirmininkas. Kai pirmininkas laikinai (dėl tarnybinės komandiruotės, atostogų, laikino nedarbingumo ir kt.) negali eiti pareigų, jas atlieka Komisijos pirmininko pavaduotojas.

12. Apie posėdžio datą, vietą, laiką ir darbotvarkę Komisijos nariams pranešama ne vėliau kaip prieš tris darbo dienas iki posėdžio.

13. Komisijos posėdžiai yra teisėti, jei juose dalyvauja ne mažiau kaip 4 Komisijos nariai.

14. Pareiškimus dėl etikos normų pažeidimo Komisijai gali teikti tik Gimnazijos vadovai, darbuotojai. Dėl galimų etikos normų pažeidimo galima kreiptis ne vėliau kaip per mėnesį nuo tos dienos, kurią pažeidimas padarytas.

15. Pareiškimai dėl galimų etikos normų pažeidimo įteikiami Komisijos pirmininkui raštu. Pareiškimai užregistruojami Gimnazijos sekretoriate. Priimami ir svarstomi tik aiškiai motyvuoti ir pasirašyti pareiškimai. Anoniminiai pareiškimai nesvarstomi.

16. Gavusi pareiškimą apie galimą Gimnazijos etikos normų pažeidimą, Komisija per 5 darbo dienas nuo tyrimo pradžios surašo laisva forma pranešimą, kuriuo informuoja darbuotoją apie pradėtą jo elgesio tyrimą, pateikia turimus duomenis apie padarytą pažeidimą ir prašo pateikti rašytinį paaiškinimą. Komisija šį pranešimą darbuotojui įteikia asmeniškai. Darbuotojas, dėl kurio gautas pareiškimas, pateikia raštu paaiškinimą per 5 darbo dienas nuo informavimo dienos. Paaiškinimo pateikimo Komisijai terminas Komisijos narių sprendimu gali būti pratęstas dėl svarbių priežasčių, nustatytų bendru Komisijos nariu sutarimu. Darbuotojas per nustatytą laiką paaiškinimo nepateikus ir atsisakius jį pateikti, Komisija priima sprendimą pagal turimus faktus. Darbuotojas, su kuriuo susijęs gautas pareiškimas, turi teisę dalyvauti Komisijos posėdyje, kuriame svarstomas su juo susijęs pareiškimas arba informacija.

17. Komisija, nagrinėdama prašymą, į posėdį gali kviesti suinteresuotų pusių (administracijos, darbuotojų sąjungos) atstovus, konsultuotis su specialistais.

18. Komisija, svarstydama klausimą, gali prašyti Gimnazijos direktoriaus atlikti tyrimą ir pateikti išvadą.

19. Komisijos nariai privalo laikytis konfidencialumo, nešališkumo ir neskleisti informacijos apie nagrinėjamą prašymą.

20. Komisijos narių nusišalinimo nuo pareiškimo svarstymo ar atsistatydinimo pagrindai:

20.1. jei gautas pareiškimas dėl galbūt padarytų etikos normų pažeidimų susijęs su Komisijos nariu (Komisijos narys kreipiasi į Komisiją pats arba kreipiamasi dėl jo), šis Komisijos narys privalo nusišalinti nuo pareiškimo svarstymo;

20.2. jeigu Komisijos nariui Komisijos sprendimu yra nustatytas Gimnazijos etikos normų pažeidimas, tai jis privalo atsistatydinti iš Komisijos nario pareigų;

20.3. Komisijos narys privalo nusišalinti nuo pareiškimo svarstymo, jei jis susijęs su pareiškėju/galimu pažeidėju artimais giminystės, šeimos, svainystės ryšiais. Apie tai Komisijos narys praneša kitiems Komisijos nariams;

20.4. Komisijos narys privalo nusišalinti arba gali būti nušalintas nuo pareiškimo svarstymo ir kitais nenurodytais atvejais, jei Komisijos narių sprendimu yra galimas pareiškėjo/galimo pažeidėjo interesų konflikto arba sprendimo priėmimo neobjektyvumo pagrindas;

20.5. Komisijos narys privalo pranešti Komisijai, jei Komisijos nariui bandoma daryti įtaką dėl sprendimų, susijusių su galimais etikos normų pažeidimais, priėmimo. Tokiu atveju, Komisijos narys, siekdamas išvengti galimo šališkumo ar neobjektyvaus sprendimų priėmimo, nusišalina nuo pareiškimo svarstymo.

21. Komisijos darbo eiga:

21.1. Komisijos pirmininkas numato posėdžio datą ir pakviečia visus suinteresuotus asmenis;

21.2. prasidėjus posėdžiui, Komisijos pirmininkas supažindina visus posėdžio dalyvius – suinteresuotus asmenis su Komisijos sudėtimi ir išsiaiškina, ar nėra pageidavimų dėl vieno ar kito Komisijos nario dalyvavimo;

21.3. supažindina posėdžio dalyvius su svarstomo klausimo objektu;

21.4. išklausoma suinteresuotų asmenų nuomones apie svarstomo klausimo objektą;

21.5. išklausoma arba perskaitoma svarstomo asmens kalba;

21.6. užduodami klausimai svarstomam asmeniui;

21.7. Komisijos nariai pasako savo nuomonę apie svarstomą klausimą ir asmenį.

22. Komisija, išnagrinėjusi gautus pareiškimus dėl galimo Gimnazijos etikos normų pažeidimo, priima rekomendacinio pobūdžio nutarimus, teikia siūlymus Gimnazijos direktoriui dėl nuobaudų už etikos normų pažeidimus skyrimo.

23. Komisijos sprendimai priimami balsų dauguma. Jei posėdžio dalyvių balsai pasiskirsto po lygiai, lemia Komisijos pirmininko balsas. Išskirtiniais atvejais, kai pagal šio Reglamento 20 punktą priimtas Komisijos narių nusišalinimas, sprendimą Komisijos nariai priima ne mažiau kaip trijų dalyvaujančių narių balsų dauguma. Balsuojama tik „už“ arba „prieš“, susilaikyti negalima.

24. Komisija privalo išnagrinėti gautą prašymą, priimti sprendimą ir raštu informuoti suinteresuotus asmenis ne vėliau kaip per 30 kalendorinių dienų nuo tyrimo pradžios. Į šį terminą neįskaičiuojamas tiriamojo asmens laikinojo nedarbingumo, atostogų laikas, kai darbuotojas išvykęs į kursus, seminarus ar stažuotę. Prireikus Komisija gali, bet ne ilgiau kaip dviem mėnesiams, pratęsti šiame punkte nustatytą terminą.

25. Komisijos sprendimai įforminami protokolu. Protokolą rašo Komisijos sekretorius, kurį posėdžio metu išsirenka komisija. Protokolą pasirašo posėdžio pirmininkas ir posėdžio sekretorius.

**V. BAIGIAMOSIOS NUOSTATOS**

26. Komisijos Reglamentą tvirtina Gimnazijos direktorius.

27. Kiekvienas Komisijos narys yra atsakingas už savo siūlomus ir priimamus sprendimus, o Komisijos pirmininkas – už Komisijos priimamus sprendimus.

28. Komisijos veikla pasibaigia Gimnazijos direktoriui priėmus sprendimą dėl Komisijos išformavimo.

29. Komisija yra atsakinga ir atskaitinga Gimnazijos direktoriui.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_